b'\n_START_ARTICLE_\nFlughafen N\xc3\xbcrnberg\n_START_SECTION_\nHistorie\n_START_PARAGRAPH_\nLufthavnen i N\xc3\xbcrnberg var den f\xc3\xb8rste nybyggede lufthavn efter 2. verdenskrig. Den blev indviet 6. april 1955, og et Convair 340-fly var det f\xc3\xb8rste til at lande i lufthavnen._NEWLINE_1960 passerede lufthavnen for f\xc3\xb8rste gang 100.000 passagerer, og \xc3\xa5ret efter forl\xc3\xa6ngede man landingsbanen fra 1.900 meter til 2.300 meter. I 1968 blev den igen forl\xc3\xa6nget til de nuv\xc3\xa6rende 2.700 meter. 12. juli 1970 landede der for f\xc3\xb8rste gang et Boeing 747 i N\xc3\xbcrnberg, da Lufthansas fly med navn "Hessen" satte hjulene p\xc3\xa5 landingsbanen. Denne begivenhed tiltrak over 20.000 bes\xc3\xb8gende._NEWLINE_Forpladsen til fly blev i 1977 udvidet, og i 1981 blev en ny lufthavnsterminal opf\xc3\xb8rt. I december 1986 rundede lufthavnen for f\xc3\xb8rste gang \xc3\xa9n million passagerer p\xc3\xa5 \xc3\xa9t \xc3\xa5r._NEWLINE_Lufthavnen fik i 1999 et nyt kontrolt\xc3\xa5rn. Det 48 meter h\xc3\xb8je t\xc3\xa5rn blev tegnet af arkitekt G\xc3\xbcnter Behnisch og erstattede det 18 meter h\xc3\xb8je t\xc3\xa5rn fra 1955. I 1999 blev N\xc3\xbcrnberg U-Bahns linje U2 forbundet til lufthavnen, da man opf\xc3\xb8rte en station ved terminalbygningen.'